Virseker Trust skenk R1 miljoen vir Solidariteit Beweging se noodfonds - FAK
Virseker Trust skenk R1 miljoen vir Solidariteit Beweging se noodfonds
VDie Virseker Trust het aangekondig dat hy R1 miljoen aan die Solidariteit Beweging se Noodfonds gaan skenk. Die fonds se doel is om hoofsaaklik kinders en bejaardes met noodvoeding te help en om deur die Beweging se Skoleondersteuningsentrum (SOS) te sorg dat leerders op Wolkskool, die SOS se e-leerstelsel, voortgesette onderrig tydens die Covid-19-krisis te kry.
Flip Buys, voorsitter van die Solidariteit Beweging, het die skenking verwelkom.
"Ons is baie bekommerd oor die maatskaplike krisis wat as gevolg van die koronakrisis gaan ontstaan. Dit is veral ouer mense en kinders wat dikwels die swaarste getref word. Talle mense se inkomste is oornag verminder. Ons doen 'n beroep op groot en kleiner sakeondernemings om te help en vir dié ondernemings wat reeds help, soos die Virseker Trust, sê ons baie dankie," het Buys gesê.
Dirk Hermann, bestuurshoof van Solidariteit, het die gemeenskap uitgedaag om minstens vir elke rand wat Virseker gee ook 'n rand te gee.
"Ons mag nie toelaat dat ons kwesbare groepe en kinders tydens die krisis swaarkry nie. Ons moet die honger na kos en hulp en die honger na kennis stil," het Hermann gesê.